৩০ বছরের বন্ধুর হাতে বাবা বঙ্গবন্ধুর এই নির্মম পরিণতি বর্তমানে বোন শেখ হাসিনার ঘনিষ্ট সহকর্মীদের সম্পর্কে তাঁর মধ্যে কোন বিশ্বাস সংকটের জন্ম দেয় কি না, এমন এক প্রশ্নের জবাবে শেখ রেহানা বলেন, ‘না, মানুষের উপর বিশ্বাস হারানো পাপ। বিশ্বাস তো কাউকে না কাউকে করতেই হবে। আমরা যদি সবার উপর বিশ্বাস হারিয়ে ফেলতাম তাহলে ১৫ই আগষ্টের পর তো দুবোন ঘরেই বন্দি হয়ে বসে থাকতাম’। তিনি বলেন, ‘কার ভেতরে কি আছে তা বলা মুশকিল হলেও সবার উপর থেকে বিশ্বাস তো আর হারানো যায় না। উপরওয়ালার কাছ থেকে যার যেদিন হুমুক আসবে, সেদিনই তাকে চলে যেতে হবে, এই নিয়তিতে আমরা বিশ্বাস করি’, এমনই মন্তব্য প্রধানমন্ত্রীর বেঁচে থাকা একমাত্র বোন শেখ রেহানার। বোন প্রধানমন্ত্রীর নিরাপত্বা নিয়ে নিজের মধ্যে কোন শঙ্কা কাজ করে কি না, এ বিষয়টি জানতে চাইলে, এধরনের একটি শঙ্কা নিজের ভেতরে আছে বলে স্বীকার করেন শেখ রেহানা। তিনি বলেন, ‘বোন শেখ হাসিনাকে হত্যার জন্যে একুশে আগষ্টের হামলাসহ ২২ বার আক্রমন চেষ্টার পর এই শঙ্কা তো থাকবেই। সময় যখন ফুরাবে কেউই আমাদের রক্ষা করতে পারবে না। তবে মানুষের উপর থেকে বিশ্বাস হারাতে চাইনা’।